ESA-tiimin kokousmuistio 10.5.2023

Aika: 10.5. klo 9 – 10.35

Paikka: Teams

Paikalla: Juliaana Grahn
Mervi Hietanen
Jaana Jäntti
Iina Lehtiniemi
Ville-Pekka Nummi
Heidi Ollikainen
Elina Pahlsten
Kaisa Palomäki
Heidi Pehkonen

Maria Rissanen

1. Kuulumiset

Elina / Äänekoski:
Hakeutuvia palveluita koitetaan kehittää, Äänekoskella ei aiemmin ole ollut juurikaan hakeutuvia palveluita, joten tarvetta on. Eläköitymisaalto tuo haasteita tullessaan henkilöstön vaihtumisen myötä. Digituki oli tauolla, sillä hanke loppui, mutta nyt on saatu Kiipulasta harjoittelija, joka on aloittanut digituen pitämisen kahtena päivänä viikossa. Elina on päättänyt muuttuneen toimenkuvan myötä jättää esa-tiimin toiminnan.

Jaana / Jyväskylä:
Jyväskylässä ollut varsin kiireistä, eikä esa-asioiden parista ole tällä hetkellä kovin paljoa kuulumisia. Syksyllä on luvassa vierailuja lähikirjastoissa asiakkuus- ja logistiikkatiimin kesken, Jaanan on tarkoitus olla mukana katsomassa tiloja esteettömyyden ja saavutettavuuden näkökulmasta. Jaana on päättänyt muuttuneen toimenkuvan myötä jättää esa-tiimin toiminnan.

Heidi O. / Tampere, Metso:

Kevät on ollut hektistä, uusia kotipalveluasiakkaita tulee tasaisesti ja Celian puolesta asiointi on saatu toimimaan hyvin (joko asiakkaan läheinen tai soten puolelta henkilökunta tilaa kirjat asiakkaalle). Lähitorit ovat ottaneet yhteyttä ja toivoneet parempaa näkyvyyttä kirjaston palveluille ja lisäksi kotipalvelun lisäksi toivotaan hoivakoteihin ja muihin esittelyitä ja koulutusta kulttuurituokioiden pitämistä varten. Kotipalvelun neljättä teemapakettia ollaan kokoamassa, jonka ohjeiden avulla on helppo pitää kulttuurituokioita.

Heidi P. / Kangasala:
Vähän uusia esa-kuulumisia, Nettiklinikan kevätkausi saatiin päätökseen kunnialla. Mukanetin kanssa järjestetään ohjaajarekry, jotta saadaan uusia ohjaajia Nettiklinikalle syksyllä. Suunnitelmissa on laajentaa toimintaa Vatialan kirjastoon. Heidi kävi Turussa Täyttä kultaa -koulutuspäivillä, jotka olivat antoisat ja ihanan runsaat. Kulttuurihyvinvoinnin puheenvuoro erityisesti jäi mieleen, on hyvin ajankohtainen ja tärkeä asia, josta olisi syytä saada päättäjille saakka tietoa. Turun OmaKirjasto ja Seinäjoen Kirjasto65 -hankkeet tuovat kulttuuria tablettien avulla kotisohvalle. Heidi on päättänyt jättää esa-tiimin toiminnan oltuaan mukana pidempään ja antaakseen uusille jäsenille mahdollisuuden osallistua.

Iina / Valkeakoski:
Asiakaskysely ollut käynnissä kirjastoauton palveluista, tarkoituksena parantaa reittejä, aineistoa ja palveluita paremmin asiakkaiden tarpeita vastaavaksi. Alkuvuodesta oli lukukoirakokeilu käynnissä, ja mahdollinen vakituinen lukukoira on löytynyt. Digineuvonnan asiakasmäärä on jatkanut tasaisesti kasvuaan.

Ville / Tampere, Metso:
Täyttä kultaa -koulutuspäivät Turussa työllistäneet eniten, mutta koulutuspäivät olivat onnistuneet ja sujuivat hyvin. Runsaus yllätti järjestäjänkin! Päällimmäisenä jäi mieleen, että puhututtavat aiheet liittyivät eniten käytäntöön ja juuri niistä nousi eniten keskustelua. ESKO-työryhmän jäsenistö vaihtui suurelta osin, mikä on vaikuttanut paljon työryhmän toimintaan ja työmäärään. Kiinnostavaa työtä, sillä työryhmän on tarkoitus olla koko Suomen kattavat, vaikka nyt jäsenistö painottuukin Tampereelle ja Turkuun. Syksyllä tulossa uusien jäsenten rekrytointi ESKO-työryhmällekin. Pohdinnassa myös se, mihin suuntaan työryhmän agendaa lähdetään viemään – painotus ollut ikäihmisten palveluissa, vaikka esteettömyys ja saavutettavuus on työryhmän toiminnan keskiössä. Verkoston ylläpito on myös tärkeää ja siihen on tarkoitus panostaa jatkossakin.

Maria / Tampere, Sampola:
Hiljaista on Sampolassakin ollut esa-rintamalla. Pitkä sijaisketju on päättynyt ja Mariakin on jälleen takaisin omissa tehtävissään Celia-vastaavana. Sampolan kirjaston remontti on suunnitteilla ja sen suunnittelussa on tarkoitus hyödyntää opiskelijan Sampolan kirjastosta tekemää esteettömyyskartoitusta. Remontissa on tarkoitus parantaa erityisesti lasten osaston esteettömyyttä, joka on tällä hetkellä huonolla tolalla ja esimerkiksi satumökki ei ole lainkaan esteetön. Maria aikoo jatkaa esa-tiimin puheenjohtajana ja välittää suuret kiitokset kaikille esa-tiimin toiminnassa mukana olleille! Teidän kanssa on ollut todella mahtavaa tehdä töitä ja on mukavaa tietää, että joka puolella Pirkanmaata ja Keski-Suomea on niin taitavia, osaavia ja ihania kollegoita!

2. AkePiken terveiset ja tiimimuutokset

AkePiken uusi henkilö, Kaisa Palomäki, esittäytyy! Kaisa on AkePiken määräaikainen projektisuunnittelija, hänen vastuullaan on PiKe-boksit. AkePiken uusi kokoonpano on siis Juli, Mervi ja Kaisa, jotka ovat käyneet kirjastokierroksilla ja perehtyneet AkePike-toimintaan syvällisemmin.

Jatkossakin AkePikessä on tarkoitus olla kolme substanssitiimiä, esa, digi ja lanu. Huhtikuussa aloitettiin kysely, jossa kartoitettiin tiimien nykyisten jäsenten halukkuutta jatkaa tiimityötä, ja kyselyyn on tullut kiitettävästi vastauksia. Juli laittaa vielä kyselyä heille, jotka eivät ole vielä muistaneet vastata. Kyselyn tulos osoitti selkeästi, että suurin piirtein puolet jäsenistä haluavat jatkaa ja puolet taas lopettaa tiimityön. Seuraava vaihe on uusien jäsenten haku, muutamia hakemuksia on jo saatu. Hakuaikaa tiimeihin on 30.5. saakka – rohkaiskaa kollegoita lähettämään hakemuksen tai kysymään lisää!

Uusien tiimien kanssa aloitetaan tiimin toiminnan periaatteiden ja tavoitteiden selkeyttämisellä, ja tarkoituksena on kirjoittaa parin sivun tiivistelmä tiimityöskentelyn ohjenuoraksi, jotta tiimit pystyvät tulevaisuudessa toimimaan itsenäisemmin. Lisäksi määritellään myös toimikausien pituudet – ajatuksena on, että tiimeissä olisi lyhyempiä, määräaikaisia jäsenyyksiä sekä pidempiaikaisia, toistaiseksi voimassa olevia jäsenyyksiä. Lyhyiden jäsenyyksien ajatuksena on erityisesti se, että sijaiset pääsisivät aiempaa paremmin osallistumaan myös tiimien toimintaan. Tiimityöskentelyn selkeyttämiseksi määritellään myös tiimiläisen vastuut ja osallistumiseen liittyvät asiat, ja määritellään koulutusmuodot (tietoiskuista foorumeihin). Tarkoituksena on, että jatkossa tiimien jäsenet toimivat erityisesti kontakteina tiimin erikoisalaan ja sen kehittämiseen liittyvissä asioissa.

3. Koulutuksia ja palautteita

Käytiin läpi Esa-tiimin ideat ja vinkit: Vieraat kielet asiakaspalvelussa -koulutuksen saamia palautteita.

Koulutuksen aikana saatiin jo paljon kiitosta koulutuksen aiheesta, käytännön läheisyydestä ja rohkaisevasta asenteesta. Palautekyselyn kautta tulleet palautteet kertoivat koulutuksen olleen sopivan mittainen ja vastanneen koulutustarpeisiin todella hyvin, kysyntää aiheen koulutuksella oli paljon ja koulutus innosti selvittämään koulutusaiheista lisää. Erityiskiitoksia saatiin Diakista, jossa tallennetta on jaettu ahkerasti ja kutsuttu käymään vierailulla!

Voimme siis todeta, että kyseinen koulutus oli erityisen onnistunut ja vastaavanlaisia koulutuksia tarvitaan jatkossakin. Myös kevyt ja tiivis konsepti osoittautui toimivaksi ja sai myös kiitosta osakseen. Palautteen perusteella päätettiin toteuttaa toinen vastaavanlainen koulutus (eri aiheesta) syksyllä uuden tiimin aloitettua toimintansa.

Juli muistutti, että tuleviin koulutuksiin voidaan vastaisuudessakin päättää puhujat itse, mutta puhujia voi miettiä myös yhdessä AkePiken kanssa. AkePiken käytettävissä on myös pieni budjetti koulutuksia varten, joten myös palkkion tarvitsevia puhujia voi ehdottaa.

Tulevaa toimintaa suunniteltaessa huolehditaan siitä, että tieto tulevista kokouksista ja koulutuksista (päivämäärä, kellonaika ja aihe) ilmoitetaan mahdollisimman pian Julille, jotta hän saa koottua AkePikelle ja esim. johtoportaalle esiteltäväksi mahdollisimman kattavan vuosikellon ajoissa.

4. Seuraava kokous

Sovitaan myöhemmin, alustava ajankohta elo-syyskuussa.